Myyrä (televisiosarja)

Myyrä on suomalainen tositelevisiokilpailuohjelma, joka perustuu belgialaiseen "De Mol" -formaattiin. Ohjelmassa 11 kilpailijaa (10 toisella ja kolmannella tuotantokaudella) suorittaa yhteistyötä vaativia tehtäviä, joissa onnistuminen kasvattaa rahapottia, jonka yksi kilpailijoista voittaa lopulta itselleen. Yksi kilpailijoista on kuitenkin tuotantoyhtiön palkkaama kaksoisagentti eli Myyrä, joka yrittää sabotoida muita kilpailijoita ja pitää rahapotin mahdollisimman pienenä. Muut kilpailijat puolestaan yrittävät selvittää, kuka on Myyrä. 
Jokaisen jakson lopussa kilpailijat vastaavat kysymyksiin Myyrän henkilöllisyydestä, ja vähiten oikeita vastauksia saanut kilpailija putoaa pelistä pois. Jakson aikana voi saada immuniteetin, joka varmistaa jatkopaikan. Kilpailijat voivat saada myös Jokereita. Jokeri muuttaa yhden väärän vastauksen oikeaksi. Ohjelmaa juonsi neljällä ensimmäisellä kaudella Roope Salminen. Viidennellä kaudella juontajana aloittaa Sointu Borg.
"Myyrä" julkistettiin marraskuussa 2018, ja ensimmäinen jakso esitettiin 1. tammikuuta 2019. Ohjelman ensimmäinen tuotantokausi kuvattiin Meksikossa. Toisella kaudella kilpailijoina oli julkisuuden henkilöitä. Se kuvattiin Latviassa elokuussa 2020, ja sen esittäminen alkoi 2. maaliskuuta 2021. Myös "Myyrän" kolmannella kaudella kilpailijoina oli julkisuuden henkilöitä. Kolmas kausi kuvattiin Portugalissa 2021, ja sen esittäminen alkoi 3. huhtikuuta 2022. Syksyn 2023 ohjelmiston tiedotteessa mainittiin, että ohjelma saisi neljännen kauden syksyllä. Kaudella on 11 julkisuudesta tuttua kilpailijaa. Ohjelman viides kausi, joka on kuvattu Kreikan saaristossa, esitetään keväällä 2026.
Tuotantokaudet.
Ensimmäinen tuotantokausi.
"Myyrän" ensimmäisellä tuotantokaudella nähtiin 11 tavallista suomalaista henkilöä kilpailemassa. Kilpailijat olivat: Olli, Pietari, Lotta, Katriina, Juho, Pentti, Irene, Matias, Joonas, Eerika ja Tuija.
Kausi kuvattiin Meksikossa kesällä 2018, ja matkan aikana vierailtiin muun muassa maan pääkaupunki Meksiko Cityssä. Ohjelman esittäminen televisiossa alkoi seuraavana vuonna. Kauden voitti Olli, joka sai itselleen kilpailun aikana kertyneen rahasumman, joka oli 26 130 €. Myyräksi paljastui Tuija.
Toinen tuotantokausi.
"Myyrän" toisella tuotantokaudella nähtiin 10 julkisuudesta tunnettua kilpailijaa. He olivat Aino Sirje, Teemu Packalén, Joona Puhakka, Ilari Johansson, Pippa Laukka, Mikko Penttilä, Noora Karma, Mira Luoti, Wallu Valpio, sekä Mikko "Pyhimys" Kuoppala.
Kauden kuvauskohde oli Latvia, ja se kuvattiin kesällä 2020 koronaviruspandemian tiukkojen rajoitusten aikana.
Kolmas tuotantokausi.
"Myyrän" kolmannella tuotantokaudella nähtiin edellisen kauden tapaan 10 julkisuudesta tunnettua kilpailijaa. Olli Herman, Miska Haakana, Sabina Särkkä, Ilona Chevakova, Pia Penttala, Dan Tolppanen, Markus Pöyhönen, Ilona Ylikorpi, Veeti Kallio, sekä Pete Lattu osallistuivat kilpailuun.
Kilpailijat matkasivat Portugaliin, jossa kausi kuvattiin vuoden 2021 kesällä.
Neljäs tuotantokausi.
"Myyrän" neljännellä tuotantokaudella nähdään 11 julkisuudesta tunnettua henkilöä, ja joukossa on mm. muusikoita, näyttelijöitä sekä urheilijoita ja televisioista tuttuja persoonia.
Kausi kuvattiin Suomen etelänaapurissa Virossa. Kilpailijoina kaudella mukana ovat Aaron Bojang, Tomas Grekov, Henny Harjusola, Robert Helenius, Kari Kanala, Arja Koriseva, Jon "Juno" Korhonen, Ina Mikkola, Mari Perankoski, Viivi Pumpanen, sekä Linnea Skog.
Viides tuotantokausi.
"Myyrän" viidennellä tuotantokaudella nähdään juontajana Sointu Borg.